钦定古今图书集成/明伦汇编/官常典/第697卷 > 刘纲
## 钦定古今图书集成/明伦汇编/官常典/第697卷 > 刘纲

按《明外史》本传：“纲，邛州人。祖文恂，孝子。父应辰，举乡
试，不仕，亦以孝义闻。纲举万历中进士，改庶吉士。二
十五年七月上疏曰：‘去岁两宫灾，诏示天下，略无禹、
汤罪己之诚，文、景蠲租之惠，臣已知天心之未厌矣。
比大工肇兴，伐木榷税，采石运甓，远者万里，近者亦
数百里。小民竭膏血不足供费，绝筋骨不足任劳，鬻’”
妻子不能偿贷。加以旱魃为灾，野无青草，人情胥怨，
所在如仇，而天不悔祸，三殿复灾。《五行志》曰：“君不思道，厥灾烧宫。”陛下试自省，昼之为，夜之息，思在道乎？
不在道乎？凡敬天法祖，亲贤，远奸，寡欲保身，贱货慎
德，俱谓之道；反是非道矣。陛下比年以来，简禋祠，罢
朝讲，弃股肱，阂耳目，断地脉，忽天象，君臣有数载之
隔，堂陛若万里而遥。陛下深居静摄，所为祈天永命
者何状？即外庭有不知，上天宁不见邪？今日之灾，其
应以类天。若曰“皇之不极，于谁会归？何以门为朝仪
久旷，于谁禀仰，何以殿为元宰素餐，有污政地，何以
阁为？”其所以示警戒、劝更新者，至深切矣。见者痛心，
闻者太息。尚可因循玩愒，重怒上帝哉？臣闻五行之
性，忌积喜畅。积者灾之伏也。请冒死而言积之状。皇
长子冠婚册立，久未举行，是曰“积典；大小臣寮以职
事请，强半不报，是曰积牍；外之司府，有官无人，是曰
积缺；罪斥诸臣，概不录叙，是曰积才。阃外有扬帆之
丑，中原起揭竿之徒，是曰积寇。”守边治河诸臣，虚词
罔上，“恬不为怪，是曰积玩。诸所为积，陛下不能以明
断决，元辅赵志皋不能以去就争，天应随之，毫发不
爽。陛下何不召九卿、台谏面议得失，见兔顾犬，未为
晚也。若必专任志皋，处堂相安，小之隳政事而羞士
类，大之丛民怨而益天怒，天下大计，奈何以此匪人
当之！此不可令关白诸酋闻也。”帝得疏，恚甚，将罪之。
以方遘殿灾，留中不报。已而授编修。居二年，京察。坐
浮躁调外任，遂归。明年卒。故事，翰林与政府声气相
属。纲直攻志皋短，故嗛之不置，假察典中之。明世以
庶吉士专疏建言者，前惟邹智，后则刘之纶与纲，并
四川人。